Nutriționiștii și medicii recomandă să eviți diverse activități dificile sau odihna întinsă pe pat imediat după ce mănânci, mai ales după o masă copioasă, cu multe grăsimi și proteine. Digestia preparatelor pe care le-ai consumat începe imediat după ce mănânci și poate dura câteva ore, în funcție de tipul de alimente.
În tot acest timp, organismul consumă un procent important de energie pentru a descompune nutrienții valoroși și pentru a evacua materiile de care nu are nevoie. Digestia este un proces complex pe care ar trebui să îl ajutăm prin anumite activități ușoare. De multe ori, însă, majoritatea oamenilor se implică în activități sau fac diverse lucruri care îngreunează digestia, iar acest lucru favorizează balonarea, o senzație de disconfort și chiar dureri abdominale. De aceea este bine să știi ce nu trebuie să faci imediat după ce mănânci, dar și ce acțiuni sunt benefice pentru digestie.
Înainte de a afla ce nu trebuie să faci imediat după masă, ar fi bine să reții cum se petrece digestia, cât timp durează și ce alimente se digeră mai greu sau mai ușor. În funcție de fiecare persoană în parte, procesul digestiv este ușor diferit. Cu toate acestea, de la ingerarea alimentelor și până la evacuarea materiilor nefolositoare poate trece cel puțin o zi, iar în cazul persoanelor care au probleme cu digestia, intervalul se poate prelungi la două sau chiar trei zile.
În primele ore după masă, alimentele masticate ajung în intestinul subțire unde are loc un prim proces de descompunere care durează între 6 și 8 ore. Ulterior, bolul alimentar ajunge în intestinul gros, unde procesul de descompunere poate dura în medie 24 de ore. Dar contează foarte mult ceea ce mănânci.
Alimentele bogate în proteine precum friptura, ciupercile, aluaturile grase se digeră mai greu și este nevoie chiar de două zile pentru a le descompune. În schimb, fructele și legumele se digeră cel mai repede, în mai puțin de 12 ore. Timpul de digestie al alimentelor Este bine să știi cât de ușor sau cât de greu se digeră ceea ce mănânci. În funcție de alimentele pe care le ai la masă, vei avea o digestie ușoară și totodată anumite beneficii pentru sănătate. Alimentele prea grase și grele, alimentele procesate sau dulciurile concentrate trebuie consumate cu precauție, dacă ții la sănătatea inimii tale, la silueta ta și la sănătatea generală a organismului pe termen lung.